DStv sluit 3 gewilde kanale | Netwerk24
Deur Petrus Malherbe 02 Oktober 2019 10:17
DStv gaan drie gewilde kanale sluit. Foto: Unsplash
Drie van DStv se gewildste kanale gaan die einde van vandeesmaand van die lug verdwyn.
History, Crime + Investigation én Lifetime gaan vanaf 31 Oktober om middernag nie meer op enige van DStv se pakkette beskikbaar wees nie, het ’n woordvoerder bevestig.
MultiChoice, wat DStv besit, voer aan dié stap word gedoen as deel van sy volgehoue pogings om “vars” en “opwindende” inhoud aan kykers te verskaf.
Channel24 berig egter dat die drie kanale verwyder word omdat onderhandelings met die eienaar, A+E Networks, misluk het.
DStv se kontrak met A+E Networks om die drie kanale te beeldsend, verstryk op 1 November.
DStv se Premium- en Compact Plus-kykers het jare reeds toegang tot die drie kanale wat gewilde programme soos Little Women, Homicide Hunter, Curse of Oak Island en The First 48 uitsaai.
Volgens DStv gaan van die programme wel op ander kanale beskikbaar wees, soos Lifetime se Housewives-realiteitsreeks.
Dit is onduidelik hoekom die onderhandelings tussen MultiChoice en A+E skipbreuk gely het, maar die Amerikaanse netwerk sê hy gaan steeds probeer om die situasie te beredder sodat kykers in Afrika toegang tot sy programme kan kry.
Twee nuwe kanale word wel in die plek van die verlore drie ingestel.
Volgens die woordvoerder is die een ’n “gevestigde internasionale handelsnaam” en die ander ’n “nuwe, innoverende” kanaal.
Albei kanale sal ’n “verskeidenheid” van opwindende programme bevat, insluitend dokumentêre en realiteitsreekse.
“Die proses maak deel uit van volgehoue onderhandelings met inhoudsverskaffers om te verseker dat ons boeiende inhoud aan kykers verskaf.”
Meer oor: Dstv | Multichoice | Tegnologie | Televisie
Nuwe Huawei eers later – of nooit – in SA te kry
Is hierdie Samsung se beste foon nóg?